b'\n_START_ARTICLE_\nIbson\n_START_SECTION_\nSeurajoukkueura\n_START_PARAGRAPH_\nIbson on brasilialaisseura Flamengon kasvatti. Joukkueeseen h\xc3\xa4n siirtyi 9-vuotiaana vuonna 1992. Edustusjoukkueeseen h\xc3\xa4n nousi vuonna 2003 ja teki ensiesiintymisens\xc3\xa4 ottelussa Vasco da Gamaa vastaan. H\xc3\xa4n pelasi yhteens\xc3\xa4 yhdeks\xc3\xa4n ottelua ensimm\xc3\xa4isell\xc3\xa4 kaudellaan._NEWLINE_Seuraavilla kausilla h\xc3\xa4n nousi yhdeksi joukkueen luottopelaajista. Tammikuussa 2005 Ibson siirtyi portugalilaisseura Portoon noin 2,5 miljoonan dollarin siirtokorvauksella. Monet kritisoivat siirtoa muun muassa siit\xc3\xa4, ett\xc3\xa4 Flamengo suostui myym\xc3\xa4\xc3\xa4n Ibsonin hyvin pienell\xc3\xa4 siirtokorvauksella. Seura kuitenkin perusteli myynti\xc3\xa4\xc3\xa4n pelaajan sopimuksen umpeutumisella vuoden loppuun menness\xc3\xa4, mik\xc3\xa4 olisi voinut mahdollistaa tilanteen, jossa siirtokorvausta ei saada laisinkaan._NEWLINE_Ibsonin alku Portossa oli hyv\xc3\xa4, ja h\xc3\xa4n onnistui vakiinnuttamaan pelipaikkansa avauskokoonpanossa. Ensimm\xc3\xa4isell\xc3\xa4 kokonaisella kaudellaan 2005\xe2\x80\x932006 h\xc3\xa4n voitti joukkueen kanssa p\xc3\xa4\xc3\xa4sarjanmestaruuden, cupin sek\xc3\xa4 supercupin._NEWLINE_Kaudella 2006\xe2\x80\x932007 h\xc3\xa4n ajautui riitoihin p\xc3\xa4\xc3\xa4valmentaja Jesualdo Ferreiran kanssa ja menetti paikkansa joukkueen avauskokoonpanossa. Hein\xc3\xa4kuussa 2007 h\xc3\xa4n palasi lainasopimuksella Flamengoon. Ibson pelasi joukkueessa seuraavat kaksi kautta, joiden aikana h\xc3\xa4nelle kertyi otteluita yhteens\xc3\xa4 62 ja niiss\xc3\xa4 maaleja 17._NEWLINE_13. hein\xc3\xa4kuuta 2009 Ibson vapautettiin sopimuksesta Porton kanssa, ja niin h\xc3\xa4n teki kolmivuotisen sopimuksen ven\xc3\xa4l\xc3\xa4isseura Spartak Moskovan kanssa. H\xc3\xa4nest\xc3\xa4 maksettiin 5 miljoonan euron siirtokorvaus.'